
                                                       RAPORT

       asupra propunerii legislative privind votul electronic
                      În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond,  cu propunerea legislativă privind votul electronic, trimisă cu adresa nr. Plx.875 din  10 decembrie 2007,  înregistrată cu nr. 31/ 1353  din 12 decembrie 2007.
                      Senatul, în calitate de primă Cameră  sesizată, în şedinţa din 3 decembrie 2007, a respins propunerea legislativă.
 Potrivit prevederilor art. 75 din Constituţia României, republicată şi ale art. 92 alin. (9)  din Regulamentul Camerei Deputaţilor, republicat, Camera  Deputaţilor este  Cameră decizională. 
   Consiliul Legislativ a avizat favorabil, cu observaţii şi propunerii iniţiativa legislativă, conform avizului nr.913/09.07.2007.
    Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, în şedinţa din 5 februarie         2008,  cu avizul nr.26/ 2118 din 5 februarie 2008.

     Comisia pentru tehnologia Informaţiei şi Comunicaţiilor a avizat negativ propunerea legislativă, în şedinţa din 12 februarie 2008, cu avizul 3616 din 12 februarie 2008.  
   Guvernul, prin punctul de vedere, transmis cu adresa nr.1902 din 26.07.2007, nu susţine adoptarea iniţiativei legislative.
   Propunerea legislativă  supusă dezbaterii are ca obiect de reglementare  sistemul de vot electronic în scopul facilitării participării la alegeri a cetăţenilor cu drept de vot care locuiesc în ţară dar se află temporar în străinătate şi a celor care din diverse motive nu se pot prezenta la centrele de votare. 
   În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată în  şedinţa din  20 februarie 2007.  
   Cu prilejul dezbaterilor, membrii Comisiei au constatat că  în prezent Autoritatea Electorală Permanentă este în stadiul de finalizare a criteriilor tehnice necesare trecerii la faza pilot de programare şi implementare a acestui sistem, ţinând seama de Recomandarea Rec (2004) 11 privind standardele legale, operaţionale şi tehnice pentru votul electronic, adoptată de Comitetul de Miniştri al Consiliului Europei la data de 30 septembrie 2004. De asemenea,  s-a reţinut şi faptul că  nu sunt asigurate mijloacele financiare necesare implementării măsurilor stabilite de iniţiativa legislativă, ceea ce contravine prevederilor art.138 alin.(5) din Constituţia României, republicată.
  Din numărul total de 28 membri ai Comisiei juridice, de disciplină şi imunităţi au participat la şedinţă 16 deputaţi.
                    În urma dezbaterii, membrii Comisiei au hotărât, cu majoritate de voturi (2 voturi împotrivă şi o abţinere), să propună plenului Camerei Deputaţilor respingerea propunerii legislative privind votul electronic.

              În raport de obiectul şi conţinutul său, propunerea legislativă face parte din categoria legilor organice.
                            PREŞEDINTE,                                              SECRETAR,
                            Sergiu ANDON                                            George BĂEŞU

